PPS มั่นใจรายได้ปีนี้โตแตะ 300 ลบ.ตามเป้า เล็งทุ่ม 100 ลบ. ซื้อกิจการในสิงคโปร์
PPS มั่นใจรายได้ปีนี้โตแตะ 300 ลบ. ตามเป้า เล็งทุ่ม 100 ลบ. ซื้อบริษัทผู้วิจัยและออกแบบเทคโนโลยีในสิงคโปร์รุกงานตปท. คาดชัดเจนปีนี้-ลุยประมูลงานเพิ่ม
16 ก.ย. 2559

นายธัช ธงภักดิ์ กรรมการผู้จัดการ บริษัทโปรเจค แพลนนิ่ง เซอร์วิส จำกัด (มหาชน) หรือ PPS เปิดเผยว่า บริษัทมั่นใจรายได้ปี 59 จะเติบโตได้ตามเป้าหมายที่ 300 ล้านบาท จากปีก่อนมีรายได้ 239.34 ล้านบาท ซึ่งเป็นไปตามการเติบโตของงานบริหารและการควบคุมการก่อสร้างที่เริ่มฟื้นตัวในช่วงที่ผ่านมาทั้งงานภาครัฐบาลและเอกชน
ทั้งนี้บริษัทมีแผนเข้าลงทุนซื้อกิจการบริษัทผู้วิจัยและออกแบบเทคโนโลยีในประเทศสิงคโปร์ เพื่อเตรียมขยายการรับงานในต่างประเทศ คาดจะเห็นความชัดเจนได้ภายในปีนี้ เบื้องต้นคาดจะใช้เงินลงทุนเพื่อซื้อกิจการประมาณ 100 ล้านบาท
“เราเริ่มเข้าไปรับงานด้านนวัตกรรมมากขึ้น ดังนั้นเราจะต้องมีเทคโนโลยีที่ทันสมัยในการตรวจสอบงานด้าน วิศวกรรม เรามีแผนจะเข้าซื้อกิจการที่เป็นบริษัทวิจัย ออกแบบเทคโนโลยีในประเทศสิงคโปร์ เขาเองก็มีงานประเภทธุรกิจ oil&amp;gas ในมืออยู่แล้ว คาดว่าจะเห็นความชัดเจนได้ในปีนี้”นายธัช กล่าว
ขณะที่บริษัทอยู่ระหว่างเตรียมรับงานออกแบบดีไซน์ให้กับผู้ประกอบการจีนที่ต้องการเข้ามาลงทุนในประเทศไทย มูลค่าโครงการมากกว่า 100 ล้านบาท คาดว่าจะได้ข้อสรุปภายใน 1 เดือนจากนี้ อย่างไรก็ตาม หากบริษัทสามารถรับงานดังกล่าวจะทำให้รายได้ในส่วนของการออกแบบเติบโตอย่างมีนัยสำคัญ จากเดิมที่ PPS มีรายได้จากการออกแบบอยู่เพียง 10 ล้านบาท
ทั้งนี้บริษัทอยู่ระหว่างเตรียมยื่นข้อเสนองานเมกะโปรเจ็คภาครัฐบาลอีก 1 โครงการในไตรมาส 4/59 คาดว่าจะรู้ผลในปลายปีนี้ และยังเดินหน้าเสนองานอีกหลายโครงการ หลังจากเข้ารับงานบริหารการก่อสร้างขยายสนามบินสุวรรณภูมิระยะที่ 2ที่บริษัทเป็นผู้นำในการรับงานภายใต้กลุ่ม SCS Consortium ซึ่งทำให้สัดส่วนงานภาครัฐจะเพิ่มเป็น 30% ในปี 60 จากปีนี้อยู่ที่ 10%
พร้อมกันนี้หากมีโครงการรถไฟฟ้าสายสีต่างๆ ออกมา บริษัทก็พร้อมจะเข้าร่วมประมูลงานในส่วนงานบริหารและการควบคุมการก่อสร้าง เบื้องต้นคาดมูลค่างานบริการและคุมงานก่อสร้างจะอยู่ที่ 3,000 ล้านบาท ระยะสัญญาในการก่อสร้าง 3-5 ปี โดยบริษัทมีความสามารถที่จะรับงานได้ราว 500 ล้านบาท
ส่วนงานภาคเอกชนจะเน้นเสนองานในกลุ่มที่หลากหลายมากขึ้น อาทิ กลุ่มโรงแรมที่ขยายตัวไปตามหัวเมืองใหญ่มากขึ้น ทั้งภูเก็ต และพัทยา รวมถึงในกรุงเทพฯ กลุ่มโรงงานอุตสาหกรรม และกลุ่มอุตสาหกรรมไอที โดยเฉพาะงาน Data Center ที่มีการขยายตัวอย่างรวดเร็วในปัจจุบัน 